बर्लुस्कोनी के पास है 14 हसीनाओं का हरम  
अपनी रंगीन मिजाजी के लिए मशहूर इटली के प्रधानमंत्री बर्लुस्कोनी ने मिलान के बाहरी इलाके में कथित तौर पर एक हरम बनवा रखा है, जहां 14 खूबसूरत महिलाएं रहती हैं।
अपनी रंगीन मिजाजी के लिए मशहूर इटली के प्रधानमंत्री सिल्वियो बर्लुस्कोनी ने मिलान के बाहरी इलाके में कथित तौर पर एक हरम बनवा रखा है, जहां 14 खूबसूरत महिलाएं रहती हैं।  ब्रिटिश समाचार पत्र द इंडिपेंडेंट ने मिलान में बर्लुस्कोनी के खिलाफ मामले के अभियोजकों के हवाले से यह दावा किया है। अखबार का कहना है कि इतालवी प्रधानमंत्री यहां इन हसीन महिलाओं के साथ जिस्मानी संबंध बनाने की एवज में उन्हें हर तरह की आधुनिक सुख-सुविधाएं और मोटी रकम भी मुहैया कराते हैं।  इस हरम का नाम मिलानो ड्यू है। बर्लुस्कोनी ने यहां एक इमारत 1970 के दशक में बनवाई थी। यह एक ऐसी इमारत है, जिसमें अंडरग्राउंड पार्किंग, सुपरमार्केट, बार और दूसरी अन्य आधुनिक सुविधाएं मौजूद हैं।  मिलान में यह जगह काफी प्रचलित है। यहीं उनकी मीडिया कंपनी का दफ्तर भी है। अब इस इमारत का इस्तेमाल वह कथित तौर पर अपनी अय्याशियों के लिए करते हैं।  वैसे यह खुलासा बर्लुस्कोनी की मुश्किलों को बढ़ाने वाला है, क्योंकि अभियोजक पहले से ही मांग कर रहे हैं कि मोरक्को मूल की एक किशोरी के साथ यौन संबंध बनाने के मामले में बर्लुस्कोनी के खिलाफ मुकदमा चलाया जाए। बर्लुस्कोनी इन दिनों न सिर्फ निजी, बल्कि राजनीतिक रूप से भी संकट का सामना कर रहे हैं।